Klabu ya Singida United leo imetangaza kuwasajili Herman Frimpong kutoka Ghana na Muharami Salum ‘Marcelo’ kutoka Malindi ya Zanzibar kwaajili ya kujiimarisha kuelekea msimu ujao wa Ligi Kuu Soka Tanzania Bara na michuano mingine ya ndani. Kwa mujibu wa mtandao wa Twitter wa klabu hiyo, Herman Frimpong anacheza nafasi ya ushambuliaji huku Muharami akiwajibika kama beki wa kushoto au kiungo wa pembeni.  Huu unakuwa usajili wa kwanza kabisa wa Singida United kwa msimu huu kufuatia kimya cha kimya kirefu wakiwaacha Yanga, Simba, na KMC wakitamba kwenye vichwa vya habari. Misimu miwili ya kwanza Singida United walifanya usajili wa fujo, hali iliyotishia vigogo wa soka lakini msimu uliopita walijikuta wakichemka kufanya mwendelezo wa kile walichokifanya punde baada ya kupanda daraja. Ikumbukwe pia msimu uliopita hawakuwa na matokeo mazuri kwenye michezo yao ya ligi na kusababisha wamalize katika nafasi ambayo siyo nzuri sana ikilinganishwa na hadhi waliyojijengea hapo awali.     